SKRIFTLIG FORESPØRGSEL E-1342/00

af Cristiana Muscardini (UEN) til Kommissionen

(4. maj 2000)

Om: Dossier vedrørende Sammenslutningen af Automobilklubber (FIA) og Generaldirektoratet for Konkurrence.

I februar 2000 modtog Parlamentets medlemmer et dossier fra Sammenslutningen af Automobilklubber (FIA) vedrørende de ikke just gennemskuelige forbindelser mellem Generaldirektoratet for Konkurrence og nævnte sammenslutning. Dossieret var også vedlagt en kopi af den skrivelse, der blev sendt til den ansvarlige kommissær den 1. februar 2000, og hvori denne officielt blev anmodet om at tage stilling til fire punkter.

Vil Kommissionen, for at sikre større gennemskuelighed mellem visse omdiskuterede tjenestegrene og branchesamtalepartnerne og for at give offentligheden de rigtige informationer, oplyse:

1. om den har svaret på FIA's spørgsmål?

2. om det i bekræftende fald er muligt at få oplyst indholdet af disse svar?

3. hvorfor man i benægtende fald ikke har fulgt op på de indgivne klager?

4. hvornår man vil træffe de beslutninger, der er afgørende for at sikre den gennemskuelighed og korrekte adfærd, der blev krævet fra alle sider i forbindelse med den foregående Kommissions afgang?

Svar afgivet på Kommissionens vegne af Mario Monti

(8. juni 2000)

Det ærede medlems forespørgsel vedrører en igangværende konkurrenceundersøgelse.

For så vidt angår parlamentsforespørgsler om igangværende sager, henviser Kommissionen det ærede medlem til skrivelsen af 28. januar 1999 fra den tidligere konkurrencekommissær til den tidligere formand for Europa-Parlamentets udvalg om økonomi, valutaspørgsmål og industripolitik. Konkurrencekommissæren erklærede i sin skrivelse, at der kun kan afgives begrænsede, generelle og ikke-fortrolige oplysninger i forbindelse med igangværende sager.

Kommissionen vil gerne give følgende svar på det ærede medlems forespørgsel:

1. Ja, Kommissionen har besvaret skrivelsen af 1. februar 2000 fra Sammenslutningen af Automobilklubber (FIA).

2. Konkurrencekommissæren afgav umiddelbart efter offentliggørelsen af FIA's skrivelse en offentlig erklæring. I denne erklæring bemærkede konkurrencekommissæren, at størstedelen af kritikken af Kommissionens optræden var baseret på begivenheder, der allerede fandt sted i december 1997, og som mundede ud i en kendelse udstedt den 6. december 1999 af Retten i Første Instans, efter at FIA havde trukket et erstatningskrav over for Kommissionen tilbage.

Desuden gentog han, at FIA kritiserede en enkelt konkurrencetjenestemands optræden. Denne kritik havde tidligere vist sig at være totalt ubegrundet. Konkurrencekommissæren erklærede, at de nye kritikpunkter allerede havde været gjort til genstand for en intern undersøgelse, som mundede ud i den konklusion, at også de var ubegrundede.

3. Som nævnt i punkt 2 besvarede Kommissionen FIA's offentlige skrivelse af 1. februar 2000.

4. I denne sag traf Kommissionen alle fornødne foranstaltninger til sikring af en gennemsigtig og upåklagelig sagsbehandling. Navnlig underrettede Kommissionen offentligheden om alle vigtige udviklingsforløb i sagen ved en meddelelse af 27. november 1997, som indeholder en oversigt over de anmeldte aftaler, en pressemeddelelse af 29. juni 1999, som indeholder en oversigt over dens indvendinger, og en erklæring fra talsmanden af 5. maj 2000 om udsættelsen af den mundtlige høring og forligsdrøftelserne med FIA.